Биология фәнен өйрәнеү практик эш менән бәйләнеп алып барыла: гербарийҙар әҙерләү, стендтар яңыртыу, аҙналыҡтар, кисәләр үткәреү, орлоҡтар әҙерләү һәм башҡа һанап бөткөһөҙ эштәр. Барыһына ла өлгөрә, булдыра Асия Ғәбтелвәдит ҡыҙы. Ә иң яуаплы, ҡатмарлы эш – мәктәп яны участкаһында йәшелсә-емеш, сәскәләр, ағастар үҫтереү. Эш иртә яҙҙан башланып, уңышты йыйып бөтөүгә тиклем дауам итә. Балалар үҙҙәре үҫтергән йәшелсәләр менән мәктәп ашханаһында туҡлана, хатта район, мәктәп йәрминкәләрендә һатырға ла етә. Килгән аҡсаға яңы орлоҡтар, кәрәк-яраҡтар һатып алына. Районда үткән йәшелсә-емештәр күргәҙмәһе, баҡсалар конкурсында Теләш мәктәбе йыл һайын призлы урындар яуланы.